13 Tulyelelwe ukulukulonda ukufunda kwa mu Baibolo uku abakulu ba mwi kelesha batubuula. Aba abembeshi ba bucine abali mu kwanshika kwa baLesa balatangililwa ne ‘mashiwi aakosele’ aasangwa mwi Buuku lya baLesa. (1 Tim. 6:3) Anukeni ukufunda Paulu alabiilepo ukulosha kuli baabo abaalukucita ifya kubifya mwi kelesha. Bambi aba mwi kelesha “tabalukucite’milimo, sombi balukufulunganya imilimo ya babyabo.” Cilaboneka koti aba kube’fyo balibafundilepo ku bakulu ba mwi kelesha pano tabaalondelepo ukufunda. Findo ikelesha lyali ne kucita ku muntu wa kube’fyo? Paulu alilabiile ati: “Kamumuceta uyo, mwingesa kwambala nakwe.” Ukulunda pali kuku ukufunda alilundilepo ne kufunda kwa kweba’ti tabaelelwepo ukucita uyo umuntu koti alitamfiwilwe. (2 Tesa. 3:​11-15) Pali bubuno bukumo, abakulu ba mwi kelesha bangalabila ilyashi lya kucenjesha pa muntu uulukucita ifintu ifibipile mwi kelesha, ifili koti kwambisha uutapempelapo baYawe. (1 Koli. 7:39) Findo mucita kani abakulu ba mwi kelesha bacibona ukuba icelelwe ukulabila ilyashi lya kube’fyo? Tulabile ati mulimwishi uucita ifi balukulabilapo mu lyashi, kani mukalonda uko kufunda pa kubulo’kuba icibusa ca muntu wa kube’fyo? Kani muli aba bucine mungofwako uyo umuntu ukuleka ukucite’fibipile.